༄༅། །དཔལ་ས་སྐྱའི་ཕུར་སྒྲུབ་ཆེན་མོའི་འཆམས་ལ་སོགས་ཀྱི་སྐབས་སུ་ཉེ་བར་མཁོ་བ་ཕྱག་ལེན་མཛེས་རྒྱན་བཞུགས་སོ།། དཔལ་ས་སྐྱའི་འཆམས་ལ་ཉེ་བར་མཁོ་བའི་ཡི་གེ་ཕུར་སྒྲུབ་ཆེན་མོ་འདི་ལ་སྔགས་འཆང་ཆོས་ཀྱི་རྒྱལ་པོའི་སྐུ་ཐོག་ནས་བཟུང་། འཇམ་མགོན་ཨ་མེས་ཞབས་བར་འཆམས་སྦྱོང་ཡང་ལན་གཉིས་རེ་མཛད་ནས། བཞི་པད་མཆོངས་པད་རྣམས་རེ་རེ་ལ་བསྡུས་པ་དང་ཇི་བཞིན་མཛད་པ་སོགས་གྲངས་མང་ཉུང་སྣ་ཚོགས་དང་། རྡོ་རྗེ་གསུམ་དང་། འབྱུང་ལྔའི་འཆམས་གཉིས་རེ་སྤོར་བ་དང་། རེ་རེ་མཛད་པ་སོགས་སྣ་ཚོགས་དང་། རཀྟ་ཀེང་རུས་རྣམས་ཅི་རིགས་མཛད་ཅིང་། གཞལ་ཡས་ཁང་ལ་སྒོ་བཞི་ཀ་མཛད། དངོས་གཞི་ལའང་པད་སྐོར་རྒྱས་བསྡུས་སྣ་ཚོགས་མཛད་པ་ཞིག་བྱུང་འདུག་པ་སོ་སྐྱེ་བྱིངས་ཀྱི་བློར་མ་ཤོངས་པ་ལྟ་བུའི་འཆམས་འཆུག་རྐྱེན་ལྟ་བུར་སོང་འདུག་པས། ནང་གི་ཡལ་འཆམས་ལ་ཞུ་དག་བྱས་པ་ནས་བཟུང་། ཇི་སྲིད་བསྟན་པ་གནས་ཀྱི་བར་གྲོ་བཞིན་ཚེས་གཅིག་རྩ་འཆམས་འཆམས་སྦྱོང་རྡོ་རྗེ་ཕྱེད་རྐྱང་གཉིས་ཚར་གཉིས་རེ། རྒྱ་གྲམ་གཅིག་འབྱུང་ལྔ་སོ་སོའི་འཆམས་ཚར་གཉིས་རེ། རཀྟ་འཆམས་ཚན་དྲུག་གདབ། ཀེང་རུས་གར་བྱེད་ནས་ཐལ་སྦྱར་གྱི་བར་གདབ། གཞལ་ཡས་ཁང་ལ་སྒོ་བཞི། ལིང་རོ་ཤར་སྒོའི་ཕྱོགས་ལ་དོར། བཟློག་པའི་ཕུར་བསྒྲིལ་ཀཱི་ལ་ཡ་འུར་ཆིལ་གྱི་འདོན། དངོས་གཞི་ལ་ཕུར་ཁ་བསྒྱུར་བའི་ཆེམ་བརྡུངས་ལ་འགྱུར་ཐུབ་ལས། ཐམས་ཅད་ཀྱི་ཕུར་པ་ཕྱིར་བསྒྲིལ་ལ་གསུངས་པས་འཆམས་གྲལ་སྒོར་མོ་དེ་ཉིད་ལས་ཁ་ཕྱིར་བལྟས་ཏེ་ཕུར་པ་བསྒྲིལ། རྡོ་རྗེ་ཕྱེད་རྐྱང་གཉིས་གསུམ་རེ། རྒྱ་གྲམ་འབྱུང་ལྔ་པོའི་འཆམས་གསུམ་རེ་རཀྟ་དང་ཀེང་རུས་གསུམ་གདབ། གཞལ་ཡས་ཁང་འདྲ་སྦྲུལ་ནག་འཁྱོག་འགྲོས་རྗེས་ཀྱི་ཇ་གྲུབ་ནས་རོལ་མོ་བཅམས་ལ་ཡང་པའི་པད་བསྐོར་གཅིག བནྡྷ་ཁ་སྦུབས་པ་སོགས་སོ། །ལིང་རོ་ཚོགས་ཀྱི་ནུབ་སྒོ་ཕྱོགས་སུ་དོར། འཆམས་སྦྱོང་དང་དངོས་གཞི་ཐམས་ཅད་དུ་པད་འགྲོས་རྫོགས་ནས། རོལ་འགྲོས་ཀྱི་གོང་དུ་པད་སྐོར་གཅིག་གཞན་བཞི་པད་མཆོངས་པད་ཚངས་མ་འཆམས་ཡིག་ནང་བཞིན་དང་། འགྱིངས་ཆེན་ཡུམ་ཆེན་རྫོགས་པའི་བར་གྱི་བཞི་པད་རྣམས་འཆམས་ཡིག་ལས་འདི་ཀར་གསུངས་པས་རེ་རེ། བསྟན་སྐྱོང་གི་སྐབས་སུ་འཆམས་དཔོན་གྱི་གོང་དུ་འཆམས་སྣ་བ་འགྲོ་བ་སོགས་སྔོན་གྱི་ཕྱག་ལེན་ལ་མེད་དམ་སྙམ་པས་གཡོན་གྲལ་གྱི་འགོར་འགྲོ། བསྟན་སྐྱོང་གྲུབ་ནས་ལོག་འཆམས་ཀྱི་སྐབས་སུ་སྣང་བ་འགྱུར་ཐུབ་ཀྱི་དགོངས་པ་འཆམས་སྣ་བས་སྣ་དྲངས། སློབ་དཔོན་གྱི་གཞུག་སྡོད་ཡིན་ཡང་ཕྱིས་སུ་ངེད་རང་ཕྱོགས་མཚུངས་ཙམ་མཛད་ནས་སློབ་དཔོན་གྱི་སྔོན་ལ་ལོག་ཀྱང་། ཟམ་སྣེ་སོགས་སུ་བསྒུགས་ནས། འཆམས་པའི་གཞུག་སྡུད་མཛད་པས་དེ་བཞིན་མ་འགྱུར་བར་བསྟན་སྐྱོང་གྲུབ་ནས་འཆམས་པ་རྣམས་ཕྱོགས་གཅིག་ཏུ་བསྡུས་ཏེ། སློབ་དཔོན་གྱི་རྗེས་སུ་འཆམས་སྣ་བ་སོགས་གང་བཤོམ་གྲལ་བསྒྲིགས་ཏེ་འཆམས་ལ་རྡོ་རྗེ་དང་མེ་རིས་འགྲོས་ཀྱིས་སྒོ་དང་ཇེ་ཉེར་ཇེ་ཉེར་སོང་བ་དང་། དེ་འགྲོས་ཀྱི་འཆམས་པ་རྣམས་ཀྱི་མཇུག་མཐུད་པའི་ཚེ་གཡས་ཀྱི་རྡོ་རྗེ་བྲིས་ནས་སྒོ་ཙམ་སློབ་དཔོན་ལོག་གྲུབ་པ་དང་། འཆམས་སྣ་བ་ནས་འཆམས་གཞུག་པའི་བར་གྱི་གཡས་གཡོན་གྱིས་རྡོ་རྗེ་ཚར་རེ་བྲིས་ལ་ལོག འཆམས་གཞུག་པའི་གཡས་གཡོན་གྱིས་རྡོ་རྗེ་ཚར་གསུམ་བྲིས་ལ་ལོག འཆམས་བཤད་དང་འཆམས་ཡིག་གཉིས་ཀའི་དགོངས་པ་སྔོན་འགྲོ། དངོས་གཞི། རྗེས་གསུམ་ལས། རྗེས་ཀྱི་བྱ་བ་བརྟག་དཔྱད་མཐའ་གསལ། བསྔོ་བ་སྨོན་ལམ་ཤིས་བརྗོད་བྱ་བ་ནི་འགྱུར་ཐུབ་ལས་སྲུང་འཁོར་གསུངས་ཚར་བའི་རྗེས་སུ་ཕྱག་རྒྱའི་གར་འཆམས་ཀྱི་སྒོ་ནས་བསྐྱེད་པའི་ཞེས་སོགས་ནས་ཞེས་བརྗོད་ལ་ལུས་བསྲུང་ཞིང་ཞེས་སོགས་བར། བདག་བསྐྱེད་ཕུར་ཆུང་གི་མཇུག་ཆོག་ལས་ཟུར་པ་ཞིག་གསུངས་པ་འདི་ངེས་པར་བརྗོད་ཅིང་སྒོམ་དགོས་ཀྱང་སྔ་ཐོག་རང་ནས་མཛད་སྲོལ་མེད་རུང་། དེང་ཕྱིན་ཆད་ངེས་པར་མ་ཆད་པ་ཞིག་བརྗོད་བསྒོམ་བྱའོ། །རྔ་འཆམས་འཆམས་སྦྱོང་ལ་ཇཾ་སྤོས་འཁྱིལ་འཆམས་ནས། དཔག་བསམ་འཇོ་འཆམས་བར་འཇོལ་འཆམས་སྔོན་མའི་རྗེས་སུ་རྩེ་གསུམ་གཅིག་རྗེས་མ་གཉིས་ཏེ་ཁྱོམ་གསུམ། རྡོ་རྗེ་ཕྱེད་རྐྱང་གཉིས་སོ་སོར་ནས་ཚར་གཉིས་རེ། རྐྱང་འགྲོས་པའི་བརྡའ་སྤྲོད་དང་། རྔ་ཡོམ་རྫོགས་ནས་འགྲོས་ཀྱི་སློབ་དཔོན་འཆམས་གྲལ་གྱི་འཆམས་སྣ་བའི་འགོར་འགྲོ། དེར་བརྡའ་སྤྲོད་དང་རྔ་ཡོམ་གྲུབ་ནས། རྒྱ་གྲམ་གཅིག་རྫོགས་མཚམས་བརྡའ་སྤྲོད་དང་། རྔ་ཡོམ་གྲུབ་ནས་དོ་རྭ་བསྐོར་ཞིང་འགྲོས་ཇེ་མྱུར་ཇེ་མྱུར་ལ་བཏང་སྟེ་འཆམས་ཁང་སྒོར་སླེབས་པ་དང་། སློབ་དཔོན་ལོག་འཆམས་ཐམས་ཅད་གཡོན་ལ་ཁེལ་བ་ཞིག་ངེས་པར་དགོས་ཏེ། འགྱུར་ཐུབ་ལས་འགྲོས་ཀྱི་སྐབས་སུ་རྫོགས་མཚམས་གཡོན་ཕྱོགས་ངོས། ཞེས་གསུངས་པ་འདི་རྔ་ཡོམ་རྗེས་ཀྱི་འགྲོས་ཐམས་ཅད་ལ་རིགས་འགྲེ་ཡིན་པས་སོ། །དེ་ནས་འཆམས་པ་རྣམས་དལ་དུ་མ་སོང་བ་བྱས་ལ་འཆམས་སྣ་བ་སོགས་རིམ་བཞིན་ལོག འཆམས་གཞུག་པས་བྱིངས་ལས་འགྲོ་ཡུན་རིང་ཙམ་བྱས་ལ་ལོག རྔ་འཆམས་དངོས་གཞི་ལ་གོང་དུ་གཉིས་ཡོད་པ་ཐམས་ཅད་གསུམ་དུ་སྤར། འབྱོར་འཆམས་སྔོན་མ་ལ་རྩེ་གསུམ་གཅིག་དང་རྗེས་མར་གཉིས་ཀ་ལ་གཉིས་རེ་སྟེ་ཁྱོན་ལྔ་འཆམས་ཡིག་གི་དགོངས་པའོ། །རྒྱ་གྲམ་གཉིས་རྣམས་སོ། །གྲུབ་འཆམས་ཀྱི་འཆམས་སྦྱོང་ལ་མྱུག་འཆམས་ཚོ་གསུམ་དང་། འཆམས་དངོས་ལ་ཐོན་འཆམས་ཀྱི་རྐྱང་འགྲོས་རྫོགས་ནས་དགུག་གཞུག་གཅིག བརྗིད་ནས་འཆམས་རྒྱུག་འཆམས་ཀྱི་བར་གཉིས་རེ། བརྗིད་འཆམས་གཉིས་པའི་རྗེས་སུ་གཉིས་འགྲོས། ཇ་གྲུབ་ནས་རོལ་མོ་བཅམས་ལ་གོང་དགུག་གཞུག་གི་རྗེས་བཞིན། བཅོམས་དང་པད་སྐོར་ཇཾ་ལྔའི་རྗེས་རྔམ་འཆམས་སོགས་སོ། །རྒྱུག་འཆམས་གཉིས་པའི་རྗེས་སུ་རྐྱང་འགྲོས། དགུག་གཞུག་གི་དོད་ཆེམས་བརྡུང་། གདབ་ཚུལ་གཉིས། གདབ་ཁ་དྲུག་དང་། ཕྱི་ནང་གསང་བ་མ་ཡས་བསྡུ་མས་བསྡུ་ཕྱོགས་གཅིག་ཏུ་བསྡུས་ནས་བཞི་འགྲོས་ཀྱི་གཤེགས་མས་ལོག གྲུབ་འཆམས་དངོས་གཞི་ལ། འབག་རྔ་སྒྲོག་རིམ་འབག་ཤིང་གི་རྩ་བ་སྔོན་པོ་དེ་སྟེང་དམར་པོ། དེ་སྟེང་པགས་ཁང་གི་ཧྲིག་ལ་སྔོན་པོ་ཡར་འཐེན། དེ་སྟེང་ལྗང་གུའི་པགས་ཁང་གི་ཧྲིག་ལ་དམར་པོ་ཡར་འཐེན། དེ་སྟེང་ནག་པོས་པགས་ཁང་ཧྲིག་ལ་ལྗང་གུ་འཐེན། དེ་སྟེང་དར་སྣ་ཚོགས་ཀྱིས་བརྒྱན་པ་སྟེ་འགྱུར་ཐུབ་དང་སྔགས་འཆང་གྲགས་པའི་མཚན་གྱི་ཞལ་བཀོད་འཁྲུལ་མེད་ཡིན། རྔ་འཆམས་གྲུབ་ནས་གསེར་སྐྱེམས་སོགས་མཛད་པ་འདི་འཆམས་ཡིག་དང་སྔོན་གྱི་ཕྱག་ལེན་ལ། སློབ་དཔོན་དང་འཆམས་སྣ་བ་གཉིས་ཀ་བྱོན་ནས་སློབ་དཔོན་གདན་ཁར་བཞུགས། གསེར་སྐྱེམས་འཐོར་བ་སོགས་འཆམས་ཕལ་ཆེར་འཆམས་སྣ་བས་བྱེད་པ་ཡོད་ཀྱང་། ཡབ་རྗེ་རྡོ་རྗེ་འཆང་གི་སྐུ་ཐོག་ནས་བཟུང་། ཚངས་མ་སློབ་དཔོན་གྱི་བྱེད་པ་འདི། དོན་གྱི་འགལ་བ་ཆ་ཅུང་ཟད་ཙམ་ཡང་མ་སོང་བས་ད་ལྟ་བཞིན་བྱེད། བཅོམ་རོལ་སྔོན་འགྲོའི་ཉུང་འཆམས་དུར་ཁྲོད་བདག་པོ་རྣམས་དང་། བསྒྱུར་ཐུབ་རྣམས་དངོས་གཞིར་འཐོན་འཆམས་སྐབས། ལག་ཁྱེར་བ་དང་རྔ་རོལ་རྣམས་འཆམས་པའི་མདུན་ལ་རིམ་བཞིན་ཕྱིན་ཏེ། སོ་སོ་གྲལ་དུ་སླེབས་པ་དང་། དུང་རྒྱ་གླིང་མ་གཏོགས་པའི་ལག་འཁྱེར་བ་ལངས་འདུག་གང་བདེ་དང་། རྔ་པ་རྣམས་གྲལ་ལ་སྡད། རོལ་སིལ་གཉིས་ལངས། དགུག་གཞུག་གྲུབ་ནས་རོལ་སིལ་གཉིས་ཡང་སྡོད་པ་དང་། ཕྱི་ནང་གསང་བ་མར་རོལ་སིལ་ལངས་པའི་གསལ་ཁ་གང་ཡང་མ་གསུངས་ཡང་། ད་ལྟའི་ཕྱག་ལེན་ལ་དོན་གྱི་འགལ་ཆར་འགྲོ་བ་གཏན་ནས་མི་འདུག་པས་སྔར་བཞིན་འཐོན་འཆམས་རྐྱང་འགྲོས་རྫོགས་ནས། དགུག་གཞུག་གསུམ་དང་ལྷ་དབྱེ། བརྗིད་འཆམས་གསུམ་གྱི་སྔོན་མར་རྐྱང་འགྲོས་དང་། རྗེས་མ་གཉིས་དང་ཉིས་འགྲོས། ཇ་གྲུབ་ནས་འཆམས་ཚུལ་གོང་འདྲ། རྔམ་འཆམས། འདུར་འཆམས། རྒྱུག་འཆམས་རྣམས་གསུམ་རེ། རྒྱུག་འཆམས་གཉིས་སོང་མཚམས། ཇ་གྲུབ་ནས་འཆམས་ཚུལ་གོང་འདྲ་ལ། པད་བསྐོར་བཞི་ནས་བཙན་འཇུས་བྱེད། རྒྱུག་འཆམས་རྗེས་མ་ལ་རྐྱང་འགྲོས་དགུག་གཞུག་ལྷ་དབྱེ་བཅས་གཅིག་གདབ་ཚུལ་གདབ་ཁ་ཕྱི་ནང་གསང་བ་རྣམས་ཡོངས་རྫོགས། གདབ་ཚུལ་གདབ་ཁའི་བཞི་འགྲོས། གྲི་བསྐོར་མར་འཆམས་དལ་བྲེལ་གྱི་རྣམ་གཞག འགྱུར་ཐུབ་དུ་མ་གསུངས་ཀྱང་། ཕྱག་ལེན་ལ་རྒྱུག་འཆམས་དང་དགུག་གཞུག་རྫོགས་པའི་གཡས་འགྱིང་། གཡོན་འགྱིང་སོགས་ཀྱི་མཐར་བཞི་འགྲོས་བྲེལ་བར། གདབ་ཚུལ་གཉིས་ལ་དལ་བ། གདབ་ཁ་དང་པོ་བྲེལ་བ། གཉིས་པ་དལ་བ། གསུམ་པ་བྲེལ་བ། བཞི་པ་དལ་བ། ལྔ་པ་བྲེལ་བ་རྣམས་མཛད་ཁུལ་ལྟར་དང་། འགྱུར་ཐུབ་ཏུ་གདབ་ཁ་དང་པོས་ཆེམས་བརྡུང་ལ། འཆམས་དཔོན་གྱི་ཕུར་པ་ལེན་པར་གསུངས་ཀྱང་། ད་ལྟར་དབྱངས་ཀྱི་ཚེ་ལེན་པ་ཞིག་འདུག་རུང་གང་བྱས་ཀྱང་མི་འགལ་བས་སྟབས་གང་བདེར། ཕྱི་ནང་གསང་བ་མའི་རྗེས་ཀྱི་བཞི་བརྡུངས་ཇི་མྱུར་ཇི་མྱུར་ལ་གཏོང་བ་གསུངས་ཤིང་ལོག་འཆམས་ནི་གོང་བཞིན་ནོ། །འཆམས་ཀྱི་གྲལ་ལ་འཆམས་བཤད་དང་། འཆམས་ཡིག་ལས་གྲལ་གྱི་ཕྲེང་བ་བལ་ཐག་ལྟར་སྙོམས་ཤིང་གསུངས་པ། དཔེར་ན་སྐུད་པ་རིང་པོ་ལ་ཕྲེང་བ་བརྒྱུས་པ་རེ་རེའི་བར་དུ་གཉིས་རེ་ཤོང་ཚོད་བཞག་པའམ། ཡང་ན་རེ་རེའི་ཤོང་ཚོད་བཞག་པ་ལྟ་བུ་དཔེར་མཛད་པའི། དོ་རྭ་ཡངས་ཤིང་འཆམས་པ་ཉུང་བ་རེ་རེའི་བར་དུ་གཉིས་རེ་གཤོང་ཚོད་དང་། དོ་རྭ་དོག་ཅིང་འཆམས་པ་མང་ན་རེ་རེ་གཤོང་ཚོད་ཀྱི་གྲལ་འགོ་པ་རྣམས་གྲོས་བསྟུན་གྱི་བསྒྲིགས་ལ། དེ་ལས་ཡང་དོག་ཏུ་མི་འགྲོ་བའི་དོ་དམ་འགོ་པ་སོ་སོས་བྱེད་ཅིང་། བྱང་སེམས་རྣམས་ཀྱིའང་སྒྲིམ། རྔ་འཆམས་ལ་ནི་གཉིས་རེ་གཤོང་པའི་བར་ངེས་པར་དགོས་ཏེ། འགྱུར་ཐུབ་ལས་གྲལ་གྱི་ཕྲེང་བ་བལ་ཐག་ལྟར་སྙོམས་ཤིང་ཅུང་ཡངས་པར་བྱས་ལ། ཞེས་གསུངས་སོ། །ཅེས་དཔལ་ས་སྐྱའི་ཕུར་སྒྲུབ་ཆེན་མོ་ལ་ཉེ་བར་མཁོ་བ་འདི་ས་སྐྱ་པ་ཀུན་བློས་བྲིས་པ་ཡི་གེ་པ་ནི་བསོད་འོད་དོ།